
ДО

ОБЩИНСКИ СЪВЕТ

ЗЛАТОГРАД 

ДОКЛАДНА ЗАПИСКА

от Елмира Угорлиева - Пехливанова – Зам.- Кмет на Община Златоград
Относно: Определяне на мери, пасища и ливади от Общинския поземлен фонд за индивидуално и общо ползване от собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, за стопанската 2022-2023 година.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

В Закона за собствеността и ползването на земеделските земи се регламентира и детайлизира процедурата по предоставяне на пасища, мери и ливади за общо и индивидуално ползване. Тя протича в два основни етапа – разпределение на пасищата за нуждите на животновъдите и предоставяне под наем чрез търгове на животновъди и лица с ангажимент за тяхната поддръжка в добро земеделско и екологично състояние. 
За 2022-2023 стопанска година, поради непроявен интерес за общо ползване, имотите посочени в Приложение №1 се предоставят за индивидуално ползване на земеделски стопани, регистрирани съгласно чл. 7 от Закона за подпомагане на земеделски производители (ЗПЗП).
В изпълнение на Решение на Общински съвет Златоград №  З 241 от 26.01.2021 г., със Заповед № 102/08.04.2021г. на Зам. - Кмета на Община Златоград и Протокол № 1 от 09.04.2021г. на комисия, назначена, на основание чл. 37и, ал.6 от ЗСПЗЗ, през стопанската 2021-2022г. няма сключени договори за отдаване под наем на пасища, мери и ливади от Общински поземлен фонд по чл.37и, ал.5 от ЗСПЗЗ и чл.99, ал.1 от ППЗСПЗЗ. 
Според разпоредбите на чл. 37и, ал. 3 от ЗСПЗЗ решението на общински съвет, с което се определят пасищата, мерите и ливадите от ОПФ за индивидуално ползване, се обявяват в общините и кметствата и се публикуват на интернет страницата на общината в срок до 1 март. 
Имотите, определени за индивидуално ползване, се разпределят от комисията, на правоимащи животновъди, подали заявление по образец в срок до 10 март 2022г. Лицата подаващи заявление следва да нямат данъчни задължения, както и задължения към Държавен фонд „Земеделие“, държавния поземлен фонд, общинския поземлен фонд и земи по чл. 37в, ал. 3 т.2 от ЗСПЗЗ. 
При първия етап пасищата, мерите и ливадите от Общинския поземлен фонд се разпределят без търг или конкурс само на собственици или ползватели на животновъдни обекти, регистрирани в Интегрираната информационна система на Българска агенция по безопасност на храните (БАБХ) в съответното землище, съобразно броя и вида на регистрираните пасищни животни.
Съгласно чл. 37и, ал. 4 от ЗСПЗЗ критерий при разпределението е, не повече от 15 дка за 1 животинска единица в имоти от първа до седма категория и/или до 30 дка за 1 животинска единица в имоти от осма до десета категория. На правоимащите лица, които отглеждат говеда с предназначение за производство на месо и животни от местни (автохтонни) породи, се разпределят до 20 дка за 1 животинска единица в имоти от първа до седма категория и до 40 дка за 1 животинска единица в имоти от осма до десета категория. (изм. и доп. ДВ бр. 61 от 2016 г., в сила от 5.08.2016 г.)

В § 2в, ал. 2 от ДР на ЗСПЗЗ е определено, че пасищни животни са едрите и дребните преживни селскостопански животни и конете, а в § 2з е дефинирано понятието „животинска единица”- това е условна единица за приравняване на броя на различните видове и категории животни.

При разпределението предимство имат кандидати, които до датата на разпределението са ползвали съответните имоти по договори с изтекъл срок. Комисията съставя протокол за окончателното разпределение на имотите при наличие на необходимите площи в срок до 1 май.

При недостиг на пасища, мери и ливади от ОПФ в дадено землище, комисията извършва допълнително разпределение при наличие на свободни площи в съседно землище, което може да се намира на територията на съседна община или област и съставя окончателен протокол за разпределение на имотите в срок до 1 юни.

Въз основа на протоколите на комисиите за разпределение на имотите по землища, Кметът на Общината сключва договор за наем. Минималният срок на договора е пет стопански години.

Като втори етап, останалите свободни пасища, мери и ливади от ОПФ след извършеното по гореописания ред разпределение се обявяват на търг, на който могат да участват само собственици на пасищни животни и по този начин да наемат допълнителни площи, независимо от площите получени при разпределението. 

В случай, че са останали свободни пасища, мери и ливади от ОПФ, същите могат да се отдават под наем или аренда чрез търг освен на собственици на пасищни животни и на лица, които поемат задължение да ги поддържат в добро земеделски и екологично състояние. Въз основа на проведените търгове се сключват договори за една стопанска година.  

Наемната цена не може да бъде по-ниска от средното годишно рентно плащане за землището или за общината. Съгласно § 2е от ДР на ЗСПЗЗ размерът на средното годишно рентно плащане на съответното землище от общината за предходната година се определя в левове за декар от комисия, назначена със заповед на директора на областна дирекция „Земеделие“ гр. Смолян. Към момента предстои определяне на размера на средно годишното рентно плащане за землищата в област Смолян за предходната стопанска година. 
Съгласно чл. 37и, ал. 15 от ЗСПЗЗ при сключване на договори за наем или аренда на пасища, мери и ливади общинския поземлен фонд, които изцяло или частично не попадат в актуалния към датата на подписване на договора специализиран слой по чл. 5, ал. 2 от Наредба № 2 от 17 февруари 2015 г. за критериите за допустимост на земеделските площи за подпомагане по схеми и мерки за плащане на площ, не се дължи заплащане на наемна цена, съответно арендно плащане за две стопански години от сключването на договора. (изм. ДВ, бр. 61 от 2016 г., в сила от 5.08.2016 г.) 

 

В изпълнение на разпоредбата на чл.37о, ал.2 от ЗСПЗЗ са определени Правилата за ползване на мерите и пасищата на територията на Община Златоград, които имат за цел дългосрочното опазване на пасищата в Община Златоград, запазване на биологичното разнообразие, намаляване негативните промени от изоставяне на пасищата и използване на земите за други цели (Приложение №3).
Съгласно разпоредбата на чл. 37о, ал. 4 от ЗСПЗЗ, Общинският съвет ежегодно приема решение, с мнозинство от общия брой на съветниците, за предоставяне и актуализиране на ползването на мерите, пасищата и ливадите, което съдържа:

1.Съгласие за предоставяне на мерите, пасищата и ливадите за общо и индивидуално ползване;
2. Годишен план за паша; (Приложение №2)
3. Задълженията на общината и на ползвателите за поддържането на мерите, пасищата и ливадите.

Предлагам Общински съвет Златоград, на основание чл.21, ал.1, т.8 от Закона за местното самоуправление и местната администрация, чл.37и, ал.3 и чл.37о, ал. 1 и ал. 4 от Закона за собствеността и ползването на земеделските земи, чл.98, ал.4 от Правилника за прилагане на Закона за собствеността и ползването на земеделските земи следния проект на решение:
Р Е Ш Е Н И Е:

На основание чл. 21, ал. 1, т. 8 и ал. 2 от Закона за местно самоуправление и местна администрация (ЗМСМА) и чл. 37и, ал.3 чл.37о, ал. 1 и ал. 4 от Закона за собствеността и ползването на земеделските земи, чл.98, ал.4 от Правилника за прилагане на Закона за собствеността и ползването на земеделските земи Общински съвет Златоград

РЕШИ:

1. Определя пасищата, мерите и ливадите от Общински поземлен фонд (земи по чл.19, ал.1 от ЗСПЗЗ), предназначени за индивидуално ползване по землища на територията на Община Златоград, описани по местоположения (землища), категория, площ в Приложение №1, неразделна част от настоящото решение.
2. Дава съгласие да се предоставят за индивидуално ползване за стопанската 2022/2023г. имотите по т.1. и приема Годишен план за паша за стопанската 2022/2023г, (Приложение №2).

3. Определя цена за отдаване под наем на пасищата мерите и ливадите от ОПФ на Община Златоград в размер равен на размера на средното годишно рентно плащане за землищата в общината, съгласно протокола на комисията, назначена от директора на областната дирекция "Земеделие" Смолян по смисъла на § 2е от ДР на ЗСПЗЗ.
4.  Наемната цена за срока на договора се актуализира всяка година спрямо размера на средното годишно рентно плащане за предходната стопанска година за землищата в общината.

5. Мерите, пасищата и ливадите, определени за индивидуално ползване, да се отдадат под наем при спазване условията на чл. 37и, във връзка с чл. 24а, ал.2, т.6 от ЗСПЗЗ, за срок от 5(пет) стопански години на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни. Пасищата, мерите и ливадите от общинския поземлен фонд да се предоставят под наем на лица, които нямат данъчни задължения, както и задължения към Държавен фонд "Земеделие", държавния поземлен фонд, общинския поземлен фонд и за земи по чл. 37в, ал. 3, т. 2от ЗСПЗЗ.
6. Пасищата, мерите и ливадите, определени за индивидуално ползване в Приложение №1, да бъдат разпределени между правоимащите лица от комисия, назначена със заповед на Кмета на Община Златоград.
7. Комисията да определи необходимата за всеки кандидат площ, при спазване условията на чл.37и, ал.1, ал.4 и ал.6 от ЗСПЗЗ, като отчете наличието на притежавани или ползвани на правно основание от заявителя пасища, мери и ливади. Комисията да състави протокол за окончателно разпределение на имотите при наличие на необходимите площи в срок до 1 май 2022г.
8. При недостиг на пасища, мери и ливади в землището, комисията да извърши допълнително разпределение в землища на съседни населени места, до достигане на нормата по чл. 37и, ал. 4 от ЗСПЗЗ или до изчерпване на определените в Приложение №1 пасища, мери и ливади за индивидуално ползване.

9. На основание чл.37и, ал.13 от ЗСПЗЗ, да се отдадат под наем по реда на Закона за общинската собственост за срок от 1 стопанска година (за стопанската 2022/2023г.), останалите свободни цели имоти- пасища, мери и ливади, определени за индивидуално ползване, чрез провеждане на публични търгове с тайно наддаване, в които да бъдат допуснати до участие само собственици на пасищни селскостопански животни, регистрирани в Интегрираната информационна система на БАБХ.
10. На основание чл.37и, ал.14 от ЗСПЗЗ, останалите след провеждане на търга по ал. 13 свободни цели имоти- пасища, мери и ливади да се отдадат под наем по реда на Закона за общинската собственост,за срок от 1 стопанска година (за стопанската 2022/2023г.), чрез провеждане на публични търгове с тайно наддаване, на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, съгласно реда, определен в правилника за прилагане на закона.
11. Приема Правила за ползване на общинските пасища, мери и ливади на територията на общината, съгласно Приложение №3.
12. Определя задълженията на общината и ползвателите за поддържане на мерите, пасищата и ливадите, както следва:

ЗАДЪЛЖЕНИЯ НА ОБЩИНАТА
11.1. Община Златоград предоставя на животновъдите, отглеждащи пасищни животни земеделски земи- общинска собственост, с начин на трайно ползване пасища, мери и ливади, в състоянието, в което се намира, като осигурява безпрепятственото им използване. 

11.2. Общинските пасища, мери и ливади се предоставят на животновъдите за директно подпомагане при кандидатстването им по различните схеми за подпомагане на земеделските стопани, базирани на площ. Сключването на договор за наем не гарантира подпомагане на земеделския производител.
11.3. Кметовете на населените места и кметските наместници от съставните селища на Община Златоград се задължават да следят за изпълнението на Правилата за ползване на общинските мери, пасища и ливади от страна на ползвателите. При констатирани нарушения да уведомяват Община Златоград.
ЗАДЪЛЖЕНИЯ НА ПОЛЗВАТЕЛИТЕ
11.4.Ползвателите се задължават да използват пасищата, мерите и ливадите по предназначение, а именно: 

- Пасищата се ползват за паша на селскостопански животни, а коситба може да се извършва, като алтернатива на пашата или като метод за борба с плевели;

- Мерите се ползват само за паша на селскостопански животни;

- Ливадите се използват за косене;

11.5.Ползвателите да спазват одобрените със заповед № РД09-122/23.02.2015г. на Министъра на земеделието и храните Национални стандарти за добро земеделско и екологично състояние на земята в област „Околна среда, изменение на климата и добро земеделско състояние на земята“;

11.6.Да не допускат замърсяване на общинските пасища, мери и ливади с битови, строителни, производствени, опасни и други отпадъци;

11.7.Да не се палят сухи треви и храсти в пасищата, мерите и ливадите;

11.8.Да не се извършва паша нощем и без пастир, както и да не се допуска лагеруване на домашни животни в пасищата;

11.9.Да не допускат използване на общинските пасища, мери и ливади, както и на местата за водопой от животни, които не са идентифицирани и на които не са извършени мерките по държавната профилактична програма и по програмите за надзор и ликвидиране на болестите по животните

11.10.Да не се извършва паша в горите, граничещи с пасищата;

11.11.Да не извършват сеч на намиращите се върху отдадените под наем пасища, мери и ливади отделно стоящи или групи дървета, без разрешение от компетентните органи;

11.12.Да ги опазват от ерозиране, заблатяване, засоляване;

11.13.При необходимост да извършват пръскане със съответните разрешени препарати за обезпаразитяване и наторяване;

11.14.Да не изграждат постройки с траен статут в пасищата, мерите и ливадите, както и да не ограждат предоставените площи, освен с електропастир;

11.15.Да не ги преотстъпват за ползване на трети лица;

11.16.Ползвателите на мери, пасища и ливади от общинския поземлен фонд организират охраната на ползваните от тях имоти, включени в договора за наем;

11.17.Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове. 
Приложения:

Приложение №1- Списък на пасищата, мерите и ливадите от ОПФ (земи по чл.19, ал.1 от ЗСПЗЗ)
Приложение №2- Годишен план за паша в Община Златоград за стопанската 2022/2023 година.
Приложение №3- Правила за ползване на общинските пасища, мери и ливади на територията на общината. 
С уважение,
ЕЛМИРА УГОРЛИЕВА - ПЕХЛИВАНОВА
Зам. - Кмет на Община Златоград

БМ/ЗЦ

Изготвил:

Бистра Михайлова, Гл. специалист  „Земеделие и АО“
Съгласувал:

Златка Цекова,  Директор на Дирекция  „АПО, ОС и З“
той и юрисконсулт
          

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

